DEMONSTRASJONER: Flere tusen tok til gatene i Athen i dag. Foto: AP

Ny generalstreik på trappene i Hellas

Greske fagforeninger har kalt inn til en ny generalstreik i protest mot de knallharde innstrammingstiltakene i Hellas.

Oppdatert 12. mai 2010

Artikkelen er over ti år gammel

Streiken som fagforeningene for både offentlige og private ansatte stiller seg bak, skal skje 20. mai.

- Vi avviser regjeringens planer om en pensjonsreform, og vårt svar er en umiddelbar generalstreik, sier lederen for fagforeningen Adedy, Spyros Papapyros.

Under generalstreiken i forrige uke kom det til voldsomme opptøyer der tre mennesker mistet livet.

Spanske fagforeninger i harnisk

Også spanske fagforeninger er i harnisk. Spanske myndigheter varsler kutt i lønninger og pensjoner for å håndtere den økonomiske krisen, men landets fagforeninger fordømmer de nye sparetiltakene.

Blant tiltakene som statsminister Jose Lois Rodriguez Zapatero vil gjennomføre, er et lønnskutt på 5 prosent for offentlig ansatte fra i år, mens pensjonene, bortsett fra for de fattigste, vil bli frosset i 2011. I tillegg skal 6 milliarder euro i offentlige investeringer kuttes ut.

Til sammen vil kuttene utgjøre en innsparing på 15 milliarder euro eller nærmere 117 milliarder kroner i 2010 og 2011.

- Fortjener avvisning

Tiltakene skal gjøre Spania i stand til å håndtere den økonomiske krisen med et underskudd på statsbudsjettet på over 11 prosent, sa Zapatero da han presenterte innsparingspakken for den spanske nasjonalforsamlingen onsdag.

Men tiltakene skaper vrede hos fagforeningene, som mener at den spanske regjeringen har lagt seg flate for markedskreftene.

- De foreslåtte kuttene fortjener bare ren avvisning, sier Fernandez Toxo, som leder Spanias største fagforening Comisiones Obreras.

Publisert: 12.05.10 kl. 22:04 Oppdatert: 12.05.10 kl. 22:26